KIRJALLINEN KYSYMYS P-3175/01

esittäjä(t): Marco Cappato (NI) komissiolle

(13. marraskuuta 2001)

Aihe: Keuakounin, Sisa-Atin, Phengphanhin, Chanmanivongin ja Keochayn katoaminen

Euroopan parlamentti hyväksyi 15. helmikuuta 2001 kiireellisen päätöslauselman(1), joka toimitettiin edelleen komissiolle.

- Päätöslauselma koski Laosin mielipidevankien tapausta, joista viisi on lokakuun 26. päivän 1999 liikkeen jäseniä. Liikkeen jäsenet Keuakoun, Sisa-At, Phengphanh, Chanmanivong ja Keochay pidätettiin edellä mainittuna päivänä ja ovat olleet sen jälkeen kateissa.

- Laosin viranomaisia on kehotettu vapauttamaan kaikki mielipidevangit ja takaamaan, että he voivat harjoittaa rajoituksetta perusoikeuksiaan sekä takaamaan perusluontoiset kansalaisoikeudet ja poliittiset oikeudet ratifioimalla ja panemalla täytäntöön YK:n ihmisoikeusyleissopimukset.

Nyt on kulunut yhdeksän kuukautta ja komissio etenkin ulkosuhteista vastaava komission jäsen Chris Patten ei ole ryhtynyt minkäänlaisiin toimenpiteisiin vaatiakseen Vientianen viranomaisia vastaamaan parlamentin esittämiin kysymyksiin.

Koska komissio ei ole ryhtynyt minkäänlaisiin toimenpiteisiin, kansojen välisen radikaalipuolueen puoluesihteeri ja Euroopan parlamentin jäsen Olivier Dupuis matkusti, komission jäsenen Chris Pattenin sijaisena, Laosiin neljän muun radikaalijohtajan kanssa osallistuakseen tilaisuuteen, joka vastasi kaksi vuotta sitten järjestettyä demokraattisen opiskelijaliikkeen mielenosoitusta. Dupuis, Mellano, Manzi, Lensi ja Khramov pidätettiin ja vangittiin, mikä on vastoin kansainvälisiä yleissopimuksia.

Mihin toimiin komissio aikoo ryhtyä Laosin viranomaisten suhteen selvittääkseen, ovatko Keuakoun, Sisa-At, Phengphanh, Chanmanivong ja Keochay vielä elossa vai onko heidät murhattu tai pidetäänkö heitä laittomasti vangittuina?

(1) EYVL C 276, 1.10.2001, s. 281.

Christopher Pattenin komission puolesta antama vastaus

(6. joulukuuta 2001)

Ennen 29. maaliskuuta 2001 pidettyä Yhdistyneiden Kansakuntien ihmisoikeustoimikunnan 57. kokousta antamassaan yhteisön lausunnossa yhteisö ilmaisi huolestuneisuutensa siitä, ettei Laosissa suvaita poliittisen opposition toimintaa, minkä vuoksi useita maan hallituksen vastaisiin mielenosoituksiin osallistuneita henkilöitä vangittiin loka- ja marraskuussa 1999. Lisäksi yhteisö on huolestunut joidenkin pidätysten mielivaltaisuudesta, siitä, ettei oikeutta hankkia puolustusta ja juridista neuvonantajaa taata käytännössä, sekä siitä, ettei tuomiovaltaa Laosin demokraattisessa kansantasavallassa käyttävillä ole oikeustieteellistä koulutusta.

Komission Bangkokin lähetystö, joka vastaa suhteista Laosin demokraattiseen kansantasavaltaan, seuraa tiiviisti tätä ja muita ihmisoikeuksiin liittyviä kysymyksiä. Mielipidevankikysymyksen osalta komissio valvoo edelleen tilanteen kehitystä yhteistyössä jäsenvaltioiden diplomaattiedustustojen kanssa ja osallistuu edelleen yhteisön toimenpiteisiin tietojen hankkimiseksi mielipidevankeja koskevista oikeudenkäyntimenettelyistä.

Toukokuussa 2001 kokoontuneessa EU:n ja Laosin demokraattisen kansantasavallan välisessä ensimmäisessä sekakomiteassa Laosin edustajien kanssa keskusteltiin ihmisoikeuskysymyksistä, kuten mielipiteen- ja sananvapauden rajoittamisesta, oikeushallintojärjestelmän puutteista ja mielipidevangeista. Komissio toisti tässä yhteydessä myös Vientianessa huhtikuussa vierailleen parlamentin valtuuskunnan esittämän ehdotuksen, jonka mukaan yhteisön erikoislähettiläiden ja/tai Punaisen Ristin kansainvälisen komitean olisi annettava tavata mielipidevankeja.

Komissio korostaa jatkuvasti tarvetta lujittaa kansalaisoikeuksien ja poliittisten oikeuksien, joihin myös sananvapaus, kokoontumisvapaus, yhdistymisvapaus ja uskonvapaus kuuluvat, kunnioittamista Laosissa. Komissio aikoo ottaa nämä kysymykset esiin yhteisön kaikissa kahdenvälisissä suhteissa myös vastaisuudessa.